## Zakon o izdavanju obveznica za restrukturiranje gospodarstva u Republici Hrvatskoj

### NN 27/1991 (11.6.1991.), Zakon o izdavanju obveznica za restrukturiranje gospodarstva u Republici Hrvatskoj

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izdavanju obveznica za restrukturiranje gospodarstva u Republici Hrvatskoj

Proglašavam Zakon o izdavanju obveznica za restrukturiranje gospodarstva
u Republici Hrvatskoj, kojeg je Sabor Republike Hrvatske donio na sjednicama
Vijeća udruženog rada, Vijeća općina i Društveno-političkog vijeća 31.
svibnja 1991. godine.

Klasa: 011-01 /91-01 /44

Urbroj : 71-91-1

Zagreb, 3. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izdavanju obveznica za restrukturiranje gospodarstva u Republici Hrvatskoj

Članak 1.

Radi stvaranja uvjeta za provođenje programa za restrukturiranje gospodarstva,
Republika Hrvatska izdaje obveznice do iznosa od 24,500.000.000 dinara.

Članak 2.

Obveznice iz članka 1. ovoga zakona izdaju se javnim poduzećima iz oblasti
privredne infrastrukture osnovanim na razini Republike, poduzećima izvoznicima
kapitalnih dobara i izvođačima investicijskih radova u inozemstvu i drugim
izvoznim poduzećima koja imaju udio inorealizacije u ukupnom prihodu u
visini najmanje 20% te proizvođačima osnovnih poljoprivrednih proizvoda
za podmirenje dijela njihovih obveza prema bankama u Republici Hrvatskoj.

Članak 3.

Obveznice po ovom zakonu izdaju se poduzećima kao ulog Republike Hrvatske
u njihovom trajnom kapitalu. Banke iz članka 2. ovoga zakona predložit
će poduzeća i visinu svojih potraživanja prema tim poduzećima koja bi se
podmirila obveznicama iz stavka 1. ovoga članka. Iznos obveznica koje će
dobiti pojedina poduzeća iz članka 2. ovoga zakona utvrdit će Vlada Republike
Hrvatske nakon što Republički zavod za plan, analize i prognoze i drugi
nadležni republički organi u suradnji s bankama ocijene programe sanacije
i vlasničkog restrukturiranja poduzeća. Pri izdavanju obveznica Vlada Republike
Hrvatske može odrediti rok do kojeg je pojedino poduzeće dužno izvršiti
pretvorbu u društvo kapitala prema odredbama Zakona o pretvorbi društvenih
poduzeća ("Narodne novine", br.19/91), odnosno odrediti da se
odgovarajući broj dionica prenese Hrvatskom fondu za razvoj ili do istog
roka izvrši otkup primljenih obveznica.

Članak 4.

Javna poduzeća iz oblasti privredne infrastrukture osnovana na razini
Republike povećat će za nominalni iznos dobivenih obveznica udio Republike
Hrvatske u njihovom trajnom kapitalu.

Članak 5.

Obveznice glase na ime i izdaju se na rok od 20 godina. Obveznice se
revaloriziraju šestomjesečno indeksom rasta cijena proizvođača industrijskih
proizvoda, uz kamatnu stopu od 5% godišnje s tim, da se kamate obračunavaju
i isplaćuju šestomjesečno uz primjenu konformnog načina obračuna kamata.
Sredstva za isplatu kamata osiguravaju se u Proračunu Republike Hrvatske.
Obveznice se mogu prenositi među bankama iz članka 2. ovoga zakona, a na
druge pravne osobe uz suglasnost Ministarstva financija.

Članak 6.

Poslove oko izdavanja obveznica po ovom zakonu i poslove evidencije
o uručenim obveznicama, kao i isplate dospjelih obveza iz obveznica obavljat
će Ministarstvo financija. Poslovi iz stavka 1. ovoga članka mogu se u
cjelini ili djelomično povjeriti jednoj od banaka s tim, da ih obavlja
u ime i za račun Republike Hrvatske, a na osnovi ugovora kojeg sa bankom
zaključuje ministar financija.

Članak 7.

Ako se nad bankom koja posjeduje obveznice iz članka 2. ovoga zakona
provede postupak sanacije po posebnom zakonu, tim posebnim zakonom regulirat
će se i odnosi između te banke i Republike Hrvatske s naslova posjeda ovih
obveznica.

Članak 8.

Ovaj zakon stupa na snagu danom objave u "Narodnim novinama".

Klasa: 3o6-01/91-Ol/14

Zagreb, 31. svibnja 1991

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 27/1991-751